วัดวรจันทร์

วัดวรจันทร์ ตั้งอยู่เลขที่ 41 ถนนทางหลวงแผ่นดินหมายเลข 3558 (ถนนโพธิ์พระยาสายเก่า) หมู่ที่ 3 ตำบลโพธิ์พระยา อำเภอเมืองสุพรรณบุรี จังหวัดสุพรรณบุรี เป็นวัดราษฎร์ คณะสงฆ์มหานิกาย เขตปกครองคณะสงฆ์ตำบลโพธิ์พระยา อำเภอเมืองสุพรรณบุรี จังหวัดสุพรณบุรี คณะสงฆ์ ภาค14

**ประวัติ**
วัดสร้างเมื่อใดไม่ปรากฏหลักฐานชัดเจน แรกเริ่มเป็นสำนักสงฆ์ชื่อว่า วัดจันทร์ สันนิษฐานว่าเป็นชื่อตั้งตามลักษณะภูมิประเทศ ซึ่งเล่าสืบต่อมาว่าในอดีตมีต้นจันขึ้นอยู่เป็นจำนวนมาก 
ต่อมาสมเด็จพระวันรัต (เผื่อน ติสฺสทตฺโต) วัดพระเชตุพนวิมลมังคลารามราชวรมหาวิหาร ขณะมีสมณศักดิ์ที่ พระธรรมปิฎก เจ้าคณะมณฑลราชบุรี (สมัยนั้นคณะสงฆ์จังหวัดสุพรรณบุรีขึ้นอยู่กับมณฑลราชบุรี) เห็นว่าชื่อวัดจันทร์ อำเภอท่าพี่เลี้ยง (อำเภอเมืองสุพรรณบุรีในปัจจุบัน) ตรงกับชื่อวัดจันทร์ อำเภอศรีประจันต์ ในจังหวัดเดียวกัน เป็นเหตุให้ส่งหนังสือราชการผิดพลาดไขว้เขวกันเนืองๆ จึงให้เปลี่ยนชื่อวัดจันทร์ที่อำเภอศรีประจันต์เป็น วัดจรรย์ และวัดจันทร์ที่อำเภอท่าพี่เลี้ยงเป็น วัดวรจันทร์ ตั้งแต่ พ.ศ. 2476 เป็นต้นมา
ที่ดินตั้งวัดมีพื้นที่จำนวน 25 ไร่ 3 งาน 44 ตารางวา ได้รับอนุญาตตั้งวัดเมื่อ พ.ศ. 2337 ได้รับพระราชทานวิสุงคามสีมาครั้งแรกเมื่อ พ.ศ. 2433 เขตวิสุงคามสีมา กว้าง 8 วา ยาว 16 วา ได้รับพระราชทานวิสุงคามสีมาครั้งสองเมื่อ พ.ศ. 2452 เขตวิสุงคามสีมา กว้าง 8 เมตร ยาว 30 เมตร
ปัจจุบันเป็นวัดท่องเที่ยว มีอดีตเจ้าอาวาส คือ พระครูธรรมสารรักษา (พริ้ง วชิรสุวณฺโณ) เป็นพระเถราจารย์ที่มีชื่อเสียง เป็นที่เคารพนับถือของประชาชน วัตถุมงคลของท่านได้รับความนิยม

**ลำดับเจ้าอาวาส**
ลำดับเจ้าอาวาส และผู้รักษาการแทนเจ้าอาวาสวัดวรจันทร์ เท่าที่พบข้อมูล

**อาคาร เสนาสนะ**
อาคาร เสนาสนะ อาทิ- อุโบสถ เป็นอาคารคอนกรีต ขนาดกว้าง 8 เมตร ยาว 25 เมตร เริ่มสร้างเมื่อปีวอก พ.ศ. 2451 แล้วเสร็จและทำพิธีฉลองเมื่อวันขึ้น 8 - 10 ค่ำ เดือน 6 ปีมะโรง ตรงกับวันที่ 9 - 11 พฤษภาคม พ.ศ. 2459- ศาลาการเปรียญ เป็นอาคารไม้ กว้าง 14 เมตร ยาว 26 เมตร สร้างเมื่อ พ.ศ. 2471- หอสวดมนต์ เป็นอาคารคอนกรีตเสริมเหล็ก กว้าง 12 เมตร ยาว 16 เมตร สร้างเมื่อ พ.ศ. 2537 - กุฎิสงฆ์ จำนวน 8 หลัง เป็นอาคารไม้ 1 หลัง ครึ่งตึกครึ่งไม้ 6 หลัง และตึก 1 หลัง - ศาลาอเนกประสงค์ เป็นอาคารไม้ กว้าง 16 เมตร ยาว 24 เมตร สร้างเมื่อ พ.ศ. 2534- ศาลาบำเพ็ญกุศล จำนวน 1 หลัง

**ปูชนียวัตถุ ปูชนียสถาน**
ปูชนียวัตถุ และปูชนียสถาน อาทิ- เจดีย์มหาจุฬามณี เป็นเจดีย์ขนาดใหญ่ ศิลปะสมัยรัตนโกสินทร์ สร้างด้วยกรรมวิธีก่ออิฐฉาบปูน องค์เจดีย์ลักษณะย่อมุมไม้สิบสอง มีลานประทักษิณขนาดใหญ่ซ้อนกัน 2 ชั้น ที่มุมของฐานลานประทักษิณทั้ง 2 ชั้น ประดับด้วยเจดีย์ย่อมุมขนาดย่อม และเจดีย์ราย ทั้ง 4 ทิศ ภายในเจดีย์องค์ใหญ่ (องค์ประธาน) ประดิษฐานจุฬามณีเจดีย์สร้างด้วยโลหะ ซึ่งบรรจุพระบรมสารีริกธาตุที่ได้รับถวายมาจากเจ้าพระยายมราช (ปั้น สุขุม) เจดีย์เริ่มสร้างเมื่อ พ.ศ. 2456 นำโดย พระครูธรรมสารรักษา (พริ้ง วชิรสุวณฺโณ) พร้อมด้วยพระภิกษุสงฆ์และประชาชนร่วมกันสร้าง กระทั่งแล้วเสร็จ พ.ศ. 2468 มีพิธีบรรจุพระบรมสารีริกธาตุ โดย สมเด็จพระอริยวงศาคตญาณ (แพ ติสฺสเทโว) (ขณะมีสมณศักดิ์ที่ สมเด็จพระพุฒาจารย์) วัดสุทัศนเทพวรารามราชวรมหาวิหาร เป็นประธานฝ่ายสงฆ์ และเจ้าพระยายมราช (ปั้น สุขุม) เป็นประธานฝ่ายฆราวาส เมื่อ พ.ศ. 2469- พระประธานอุโบสถ เป็นพระพุทธรูปปางมารวิชัย ขนาดหน้าตักกว้าง 3 ศอก 2 นิ้ว สูง 4 ศอกเศษ สร้างด้วยโลหะทองเหลืองเรี่ยไรหนัก 8 หาบ ซึ่งแม่เอม พันตรีหลวงเทพฯ แม่เกิด และพระยามนธาตุราชศรีพิจิตร์ (สุดใจ จูฑะวิภาต) บ้านถนนตีทอง (ข้างวัดสุทัศนเทพวรารามราชวรมหาวิหาร) เป็นเจ้าภาพสร้างถวาย เมื่อ พ.ศ. 2459- รูปเหมือนพระครูธรรมสารรักษา (หลวงพ่อพริ้ง วชิรสุวณฺโณ) อดีตเจ้าอาวาสวัดวรจันทร์ องค์หนึ่งประดิษฐานภายในเจดีย์มหาจุฬามณี และอีกองค์หนึ่งประดิษฐานที่ศาลาหลวงพ่อพริ้ง- รูปเหมือนพระครูวรกิจวินิจฉัย (หลวงพ่อพราหมณ์ ธมฺมกถิโก) อดีตเจ้าอาวาสวัดวรจันทร์ ประดิษฐานที่ศาลาหลวงพ่อพริ้ง- ศาลแม่ชี เจ้าพ่อหัวหน้า เป็นศาลเทพารักษ์ซึ่งชาวบ้านในพื้นที่ให้ความนับถือ ตามประวัติว่ามาประทับร่างทรงชาวบ้านในหมู่บ้านโพธิ์พระยา โดยบอกว่าจะมาอยู่ที่นี่เพื่อดูแลรักษาผู้คนในพื้นที่ และขอให้ชาวบ้านตั้งศาลให้สิงสถิต ชาวบ้านจึงขออนุญาตพระครูวรกิจวินิจฉัย (หลวงพ่อพราหมณ์ ธมฺมกถิโก) เจ้าอาวาสขณะนั้น เพื่อขอใช้พื้นที่ในวัดวรจันทร์บริเวณใกล้เจดีย์มหาจุฬามณีตั้งศาลดังกล่าว

**เทศกาล และงานประจำปี**
 งานประจำปี ปิดทองไหว้พระ เจดีย์มหาจุฬามณี หลวงพ่อพริ้ง หลวงพ่อพราหมณ์ วันขึ้น 15 ค่ำ เดือน 5 (กลางเดือน 5)- งานประจำปี ขึ้นศาลแม่ชี เจ้าพ่อหัวหน้า วันขึ้น 3 ค่ำ เดือน 6- งานประจำปี ปิดทองไหว้พระ เจดีย์มหาจุฬามณี หลวงพ่อพริ้ง หลวงพ่อพราหมณ์ และประเพณีลอยกระทง วันขึ้น 15 ค่ำ เดือน 12 (วันลอยกระทง)

**อ้างอิง**
วรจันทร์
หมวดหมู่:โบราณสถานในจังหวัดสุพรรณบุรี